A menys d'una hora en tren des de Barcelona envoltada de vinyes trobem Vilafranca del Penedès, la capital de l'Alt Penedès i del vi
A finals del segle XIX, passada la fil·loxera va tenir lloc un ressorgiment econòmic en què la producció del vi i del cava es desenvolupa àmpliament juntament amb el moviment social i artístic de l'època, el Modernisme.
És per això que trobarem diversos edificis emblemàtics d'aquestes dues èpoques; l'Oficina de Turisme ofereix visites guiades a la Vilafranca modernista i medieval.
Si voleu saber-ne més contacteu amb l'Oficina de Turisme de Catalunya a través de:
OTC Passeig de Gràcia, 107 (Palau Robert)
Comencem la visita, des de l'estació de tren fins a la Rambla de Nostra Senyora (uns 10 minuts a peu).
Passejant per aquesta Rambla trobem diferents cases senyorials, com la Casa Torres, Casa Miró i la Casa Berger Balaguer.
Seguint cap a la Rambla Sant Francesc veurem la Casa Josep Cañas i Mañé i, en girar a la dreta i agafar el carrer Conseller, arribarem a la Plaça de la Vila on veurem l'Ajuntament.
És un palau gòtic del segle XIV amb diversos elements d'interès, com dues gàrgoles en forma d'àliga amb les ales plegades sobre el cos. Té la façana remodelada de l'any 1912, decorada amb elements florals modernistes.
Tombant pel carrer Santa Maria, arribem a la plaça Santa Maria i a la plaça Jaume I, on trobem la basílica de Santa Maria, d'estil gòtic del segle XIII, edificada sobre l'antiga església romànica.
La seva cripta compta amb un grup escultòric modernista de marbre blanc, obra de Josep Llimona.
La Vilafranca medieval girava entorn d'aquesta primitiva parròquia.
En aquesta mateixa plaça hi ha el Palau Reial, alçat en època de Pere el Gran i de Jaume I i que, actualment, acull el VINSEUM, Museu de les Cultures del Vi de Catalunya.
Al davant hi ha al Palau Balta, casa senyorial d'estil gòtic.
Situat independentment i fora de la Basílica hi ha el campanar, que era el mitjà de comunicació de la vila.
A l'altre extrem de la plaça Jaume I trobem Cal Gomà (segles XV-XVI), una casa pairal del bisbe Torras i Bages.
Tornant a la plaça de la Vila trobem el carrer de la Cort on hi ha el claustre de Sant Francesc, l'única part que s'ha conservat de l'església de l'antic convent dels franciscans, un edifici gòtic de finals del segle XIII.
Passejant pel centre gaudiràs d'una gran diversitat de comerços moderns, tradicionals i centenaris.
El cementiri de Vilafranca, d'estil romàntic, es també significatiu.
El mercat ambulant dels dissabtes al matí es distribueix pels carrers del centre.
Les parades són de productes agroalimentaris de km 0 i de planter, i han tingut un paper clau des del orígens.
Quant a l'oferta festiva de Vilafranca del Penedès cal destacar la Cavalcada de Reis, la Festa de Sant Raimon, la Festa del Xató, que se celebra la tercera setmana de gener i la Fira de maig.
La Festa Major, a finals d'agost, declarada festa patrimonial d'interès nacional compta amb les actuacions castelleres més importants, la Diada de Sant Fèlix (30 agost).
El monument als castellers de l'escultor Josep Cañas, situat a la plaça de Jaume I, recorda al visitant que som en una de les poblacions que viu més intensament la tradició castellera.
Pocs dies abans de Nadal té lloc la Fira del Gall, tradicional mercat d'aviram que se celebra des de l'edat mitjana.
El primer cap de setmana de juliol se celebra el Vijazz, fira de vins i caves del Penedès, amb actuacions musicals d'importants figures del món del jazz en ple centre històric.
Entre d'altres menjars característics destaquen la coca garlanda, les catànies, el xató i no podem oblidar els seus excel·lents vins DO Penedès.
Zona aparcament d'autocaravanes amb panells informatius, carrer Eugeni d'Ors, 64 GPS 41.
Museu de les cultures del vi de Catalunya